**OBČINA RENČE-VOGRSKO PREDLOG**

**OBČINSKI SVET**

*NASLOV:*

**SKLEP O SOFINANCIRANJU NADSTANDARDNIH PROGRAMOV IN ZAPOSLITEV V OSNOVNI ŠOLI LUCIJANA BRATKOVIČA BRATUŠA RENČE**

*PRAVNA PODLAGA:*

* Peta alineja 82. člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22 in 158/22 – ZDoh-2AA)
* Soglasje Ministrstva za vzgojo in izobraževanje št. 110-35/2023/55
* 18. člen Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18)

*PREDLAGATELJ:*

Tarik Žigon, Župan

*PRIPRAVLJALEC:*

Župan, občinska uprava

*OBRAZLOŽITEV:*

Osnovna šola Lucijana Bratkoviča Bratuša Renče (v nadaljevanju: zavod) je dne 6. 10. 2023 na Občino Renče-Vogrsko naslovila vlogo s prošnjo, da bi Občina Renče-Vogrsko v šolskem letu 2023/2024 poleg že odobrenih sofinanciranj financirala tudi zaposlitev drugega učitelja v dveh oddelkih 1. razreda v matični osnovni šoli v Renčah v celoti.

Občinski svet je na junijski seji v prvi alineji 1. člena sklepa št. 00701-45/2023-1 določil, da se Osnovni šoli Lucijana Bratkoviča Bratuša Renče, Trg 31, 5292 Renče, v šolskem letu 2023/2024 zagotovijo sredstva za zaposlitev drugega učitelja v 1. razredu kot nadstandard v skupnem obsegu do 1,0908 zaposlitve v naslednjih deležih zaposlitve:

- 0,5454 za eno dodatno strokovno delavko v kombinaciji 1. in 2. razreda v največ 37. plačnem razredu v Podružnični osnovni šoli Bukovica, Bukovica 44, 5293 Volčja Draga,

- 0,5454 za eno dodatno strokovno delavko v prvem razredu v Osnovni šoli Lucijana Bratkoviča Bratuše Renče, Trg 31, 5292 Renče, v največ 43. plačnem razredu.

Navedeni obseg sofinanciranja je temeljil na podatkih zavoda, po katerih sta bila v juniju v zavodu v oblikovana dva oddelka 1. razreda (en kombiniran oddelek 1. in 2. razreda v POŠ Bukovica in en oddelek 1. razreda v OŠ Renče), v katerih bi država glede na predpisane normative zagotavljala sredstva za plačo drugega učitelja v obsegu 10 ur na teden; občinski svet je posledično zagotovil kritje sredstev za del plače dveh drugih strokovnih delavcev v prvem razredu za čas trajanja pouka, za katerega Ministrstvo za vzgojo in izobraževanje (v nadaljevanju: MVI) ne bi zagotavljalo sredstev.

Zavod je že v vlogi z dne 10. 5. sicer navedel, da bodo zaradi velikega števila vpisanih otrok oblikovali dva prva razreda, vendar takrat MVI-ju še niso podali vloge za soglasje k delitvi oddelka 1. razreda in tako v času obravnave še niso imeli soglasja MVI. Zavod je vlogo na MVI vložil dne 8. 8., dne 23. 8. pa pridobil soglasje MVI, iz katerega izhaja, da ministrstvo soglaša z oblikovanjem dveh oddelkov 1. razreda v šolskem letu 2023/2024.

Zavod je na podlagi navedenega soglasja z dnem 1. 9. 2023 dejansko oblikoval dva oddelka 1. razreda; ker pa je sedaj v obeh oddelkih 1. razreda v Renčah manj kot 15 učencev, MVI na podlagi predpisanih normativov več ne more zagotoviti sredstev za plačo drugega učitelja v obsegu 10 ur na teden, kar posledično pomeni, da država v nobenem oddelku 1. razreda v matični šoli v Renčah v šolskem letu 2023/2024 ne bo zagotavljala sredstev za dodatnega - drugega učitelja; vsa potrebna bi morala torej zagotoviti samo občina.

Zaradi te situacije smo se tako s strani zavoda kot s strani občine intenzivno usklajevali s predstavniki MVI; ker le-to kljub argumentiranim utemeljitvam s strani zavoda zaradi predpisanih normativov ne more zagotoviti sredstev za drugega učitelja v matični šoli v Renčah, nas je vodja Sektorja za osnovno šolstvo seznanil z dejstvom, da bi MVI zavodu podalo soglasje k objavi delovnega mesta »Učitelj – drugi učitelj v 1. razredu«, kar bi bilo pravna podlaga za sklep Občinskega sveta o zagotovitvi dodatnih potrebnih sredstev. Dne 6. 10. 2023 je zavod prejel soglasje ministra z dne 3. 10, iz katerega izhaja, da ministrstvo soglaša z objavo delovnega mesta »Učitelj – drugi učitelj v 1. razredu« v deležu delovnega časa 100 % za določen čas od 1. 9. 2023 do 31. 8. 2024.

Skladno z navedenim se predlaga, da se zavodu za obdobje šolskega leta 2023/2024 odobri dodatna sredstva za financiranje plače enega drugega učitelja v celoti v dveh oddelkih 1. razredu OŠ Renče. Tako bi bilo financiranje plač za dva druga učitelja zagotovljeno v skupnem obsegu 1,5454 zaposlitve, kar pomeni, da bi občina za vsakega od teh dveh učiteljev zagotavljala sredstva za kritje dela plače v obsegu 0,7727.

*RAZLOGI ZA SPREJETJE SKLEPA:*

Če občina ne zagotovi potrebnih sredstev za financiranje plače enega drugega učitelja v celoti v dveh oddelkih 1. razreda OŠ Renče, bi imel zavod na podlagi trenutno veljavnega sklepa s strani občine zagotovljena sredstva za financiranje za samo 0,5454 obsega zaposlitve.

*OCENA STANJA:*

Če se sofinanciranje dela plač za dva dodatna – druga učiteljica v prvem razredu ne zagotovi iz občinskega proračuna, kot je zaprošeno, se bi močno poslabšali pogoji dela in izobraževanja v obeh oddelkih prvega razreda v matični šoli v Renčah. Kot je med drugim navedeno v dodatnih utemeljitvah zavoda, so v obeh oddelkih vključeni otroci z odločbami in tujezični otroci, ki bi bili brez dodatne pomoči drugega učitelja manj uspešni, na več različnih področjih učenja pa bi vsi učenci slabše napredovali.

*CILJI IN NAČELA:*

Navedeno sofinanciranje omogoča nadaljevanje oz. ohranjanje kvalitete dela v šoli.

*FINANČNE IN DRUGE POSLEDICE:*

V primeru, da bi občina odobrila dodatno financiranje nadstandarda v obsegu, kot predlaga zavod (en dodatni učitelj v celoti), bi imela občina po oceni zavoda okoli 3.200 EUR dodatnih stroškov na mesečni ravni, česar nismo načrtovali. Ker zagotovljena sredstva na proračunski postavki ne bi zadoščala za kritje plače celega dodatnega učitelja za obdobje od septembra do oktobra, bomo v primeru sprejetja tega sklepa izvedli ustrezne prerazporeditve.

Pripravila:

Vladka Gal Janeš

Višja svetovalka I za družbene dejavnosti

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Predlog sklepa:

Na podlagi pete alineje 82. člena Zakona o organizaciji in financiranju vzgoje in izobraževanja (Uradni list RS, št. 16/07 – uradno prečiščeno besedilo, 36/08, 58/09, 64/09 – popr., 65/09 – popr., 20/11, 40/12 – ZUJF, 57/12 – ZPCP-2D, 47/15, 46/16, 49/16 – popr., 25/17 – ZVaj, 123/21, 172/21, 207/21, 105/22 – ZZNŠPP, 141/22 in 158/22 – ZDoh-2AA), Soglasja Ministrstva za vzgojo in izobraževanje št. 110-35/2023/55 in 18. člena Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18) je Občinski svet Občine Renče-Vogrsko na svoji \_\_\_. seji, dne \_\_\_\_\_\_ sprejel

**S K L E P**

1.

* Osnovni šoli Lucijana Bratkoviča Bratuša Renče, Trg 31, 5292 Renče se v šolskem letu 2023/2024 zagotovijo sredstva za zaposlitev drugih učiteljev v 1. razredu kot nadstandard v skupnem obsegu do 2,0908 zaposlitve v naslednjih deležih zaposlitve:

- 0,5454 za enega/eno dodatnega/o učitelja/ico v kombinaciji 1. in 2. razreda v

največ 37. plačnem razredu v Podružnični osnovni šoli Bukovica, Bukovica 44,

5293 Volčja Draga,

- 1,5454 za dva/e dodatna/i učitelja/ici v dveh oddelkih 1. razreda v Osnovni šoli

Lucijana Bratkoviča Bratuše Renče, Trg 31, 5292 Renče, v največ 43. plačnem

Razredu,

* 2,5 ure v enem šolskem dnevu za varstvo vozačev, ki niso vključeni v podaljšano bivanje oziroma v pouk izbirnih vsebin v bruto višini do 10,50 EUR/uro,
* 2,5 ure v enem šolskem dnevu za varstvo učencev od 1. do 5. razreda v podaljšanem bivanju v bruto višini do 10,50 EUR/uro.

2.

Sofinanciranje varstva vozačev in učencev od 1. do 5. razreda v podaljšanem bivanju velja od 1. 9. 2023 do vključno zadnjega dne pouka v šolskem letu 2023/2024.

3.

Z uveljavitvijo tega sklepa preneha veljati sklep št. 00701-0045/2023-1.

Številka:

Bukovica,

Tarik Žigon, l. r.

Župan